Félag eldri borgara hefur fengið frest þar til á næsta miðvikudag til þess að gera grein fyrir vörnum sínum í máli tveggja íbúðaeiganda sem krefjast þess að fá lykla sína afhenta að íbúðum í Árskógum í Seljahverfi . Málin voru þingfest í Héraðsdómi Reykjavíkur í morgun og komust lögmenn að samkomulagi um vikufrest . Eins og Fréttablaðið hefur greint frá hefur málið reynst mikið hitamál en íbúðaeigendir voru upphaflega krafðir um aukagreiðslu eftir undirritun kaupsamninga íbúðanna . Var það vegna aukakostnaðar sem nam 401 milljón við byggingu íbúðanna . Lagði FEB fram sáttatillögu í gær í kjölfarið . Í héraðsdómi í morgun fullyrti lögmaður FEB , Daði Bjarnason , meðal annars að það væri ekki á valdi FEB að efna þar tilgerða kaupsamninga . Málið væri stærra og varðaði 63 aðra kaupsamninga en ekki einungis umræddar tvær íbúðir . Sigrún Ingibjörg Gísladóttir og Sigurður Kári Kristjánsson , lögmenn umræddra íbúðaeigenda , lögðu hins vegar áherslu á veika stöðu skjólstæðinga sinna sem búi meðal annars inni á öðrum á meðan þau bíða afhendingu sinnar eigin fasteignar að Árskógum . Sigrún segir í samtali við Fréttablaðið að það hafi fátt komið sér á óvart við þingfestingu málsins í morgun . „ Það breyttist ekkert í þessari þingfestingu , að það eru engar varnir , “ segir hún . „ Og þær varnir sem verið er að byggja á þarna , við teljum ekki að þær hafi áhrif á eðli málsins , sem er afhending eignanna . Það er í rauninni bara það einfalt , “ segir Sigrún . „ Við lítum svo á að þeim hafi verið skylt að afhenda þessar íbúðir , algjörlega óháð þessari umræðu um beiðni til kaupenda um að þeir greiði hærra verð . Sem er þá algjörlega háð vilja kaupendanna , því kaupsamningur er bindandi . “